קוואזי קווארטנג

קוואזי קווארטנג (נולד ב-26 במאי 1975 בשם אקוואסי אדו אלפרד קווארטנג. באנגלית: Akwasi Addo Alfred Kwarteng)<ref></ref> הוא פוליטיקאי בריטי שכיהן כשר האוצר מטעם המפלגה השמרנית בשנת 2022 וכחבר פרלמנט עבור ספלתורן בצפון סארי מאז 2010.

== ביוגרפיה ==
קווארטנג נולד ברובע וולת'ם פורסט בלונדון ב-1975, בנם היחיד<ref name="Amiable geek"></ref> של אלפרד ק. קווארטנג ושרלוט בואייטי-קווארטנג, שהיגרו מגאנה כסטודנטים בשנות ה-60.<ref name="staines news">[http://www.stainesnews.co.uk/staines-and-ashford-news/news-staines-and-ashford/2010/01/25/tories-adopt-black-boris-as-candidate-54472-25680078/ "Tories adopt 'black Boris' as candidate"] , Staines News, 25 January 2010.</ref><ref name="website"> Archived at archive.org 10 July 2010.</ref> אמו היא עורכת דין<ref></ref> ואביו כלכלן במזכירות חבר העמים.<ref name="website" /><ref></ref>

קווארטנג החל את לימודיו בבית ספר יסודי ממלכתי, אך לאחר מכן עבר לבית הספר הפרטי "קולט קורט", ובשנת 1988 זכה בפרס הארו להיסטוריה<ref></ref>. לאחר מכן למד במכללת אטון ושם זכה במלגה יוקרתית. הוא למד לימודים קלאסיים והיסטוריה בטריניטי קולג', קיימברידג', סיים בהצטיינות בשני המקצועות<ref name="tdb"></ref> וזכה פעמיים במדליית ההצטיינות על שם בראון. בשנת 2000 קיבל תואר דוקטור בהיסטוריה כלכלית מאוניברסיטת קיימברידג'.

לפני שהחל בקריירה פוליטית פרסם קווארטנג טור בדיילי טלגרף ועבד כאנליסט פיננסי בחברת ג'יי פי מורגן צ'ייס ובבנקי השקעות נוספים<ref></ref>. ב-2011 הוא פרסם בהוצאת בלומסברי את ספרו "רוחות של אימפריה" (Ghosts of Empire) על מורשת האימפריה הבריטית<ref name="website" /> וכן את הספר "אומת הפקק" (Gridlock Nation) שכתב עם ג'ונתן דופונט על הסיבות לעומסי התנועה בבריטניה והפתרונות האפשריים<ref></ref>.

ב-2014 יצא לאור ספרו "מלחמה וזהב: היסטוריה של חמש מאות שנים של אימפריות, הרפתקאות וחובות" (War and Gold: A Five-Hundred-Year History of Empires, Adventures and Debt), שתורגם לספרדית ולמנדרינית <ref></ref>. ב-2015 יצא לאור ספרו הבא, "המבחן של תאצ'ר: שישה חודשים שהגדירו מנהיגה" (Thatcher’s Trial: Six Months That Defined a Leader).

== קריירה פוליטית ==

קווארטנג נחשב בתחילת דרכו ל"כוכב עולה" במפלגה השמרנית,<ref name="BBC33092329"></ref> והיה מועמד המפלגה במחוז הבחירה ברנט מזרח בבחירות הכלליות ב-2005, אך סיים במקום השלישי אחרי מועמדי המפלגה הליברל-דמוקרטית ומפלגת הלייבור. ב-2006 פורסם מאמר בטיימס שחזה כי קווארטנג יהיה שר הקבינט השמרני השחור הראשון<ref></ref>.

בינואר 2010 נבחר קווארטנג כמועמד השמרני במקומו של הנציג המכהן דייוויד וילשייר, שהודיע על פרישה מהחיים הפוליטיים לאחר שהסתבך בשערורייה.

קווארטנג נבחר מחדש בבחירות הכלליות של 2015<ref></ref>. במשאל העם ב-2016 על הברקסיט תמך בפרישה של בריטניה מהאיחוד האירופי.<ref name=":0"></ref>

לאחר הבחירות הכלליות ב-2017, מונה קווארטנג לעוזר שר האוצר פיליפ האמונד. ב-16 בנובמבר 2018 החליף את סואלה ברוורמן כשר במשרד לענייני היציאה מהאיחוד האירופי.<ref name="kwasiappoint"></ref>

קווארטנג היה מתומכיו הנלהבים של בוריס ג'ונסון בבחירות למנהיגות המפלגה השמרנית ב-2016 וב-2019. לאחר ניצחונו של ג'ונסון בבחירות ב-2019 מונה קווארטנג למועצה המלכותית<ref></ref> ולשר במשרד לעסקים, אנרגיה ואסטרטגיה תעשייתית לצד ג'ו ג'ונסון, אחיו של ראש הממשלה<ref></ref>.

=== כשר לעסקים, אנרגיה ואסטרטגיה תעשייתית (2021–2022) ===
ב-8 בינואר 2021, כחלק מסבב מינויים מונה קווארטנג במקומו של אלוק שארמה לשר לעסקים, אנרגיה ואסטרטגיה תעשייתית<ref></ref>, והפך לאדם השחור השני שכיהן בקבינט אחרי פול בואטנג. במסגרת תפקידו התחייב לצמצם את פליטות גזי החממה כחלק מהמאבק בשינויי האקלים<ref></ref>, ובמאי 2021 חנך מפעל חדש לסוללות מכוניות חשמליות באוקספורדשייר<ref></ref>.

קווארטנג ספג ביקורת לאחר שהודיע במרץ 2021 על פירוק המועצה לאסטרטגיה תעשייתית, הגוף המייעץ להתחדשות אזורית בבריטניה<ref></ref>. כמו כן, לאחר פסגת האקלים COP26, נפגש קווארטנג עם ראשי תעשיית הנפט, ועודד אותם להמשיך ולקדוח בים הצפוני<ref></ref>.

מאז אוגוסט 2021, מחירי הגז הטבעי הסיטונאיים הגבוהים באירופה גרמו לכמה ספקים מקומיים קטנים יותר בבריטניה להפסיק את העסקים. בספטמבר 2021, משבר אספקת הדלק גרם להפרעה חמורה באספקת הדלק. קוארטנג אמר כי "אין שאלה של כיבוי האורות, של אנשים שלא יוכלו לחמם את בתיהם. לא יהיה שבוע עבודה בן שלושה ימים, או נסיגה לשנות ה-70". הוא גם אמר: "הממשלה לא תחלץ חברות כושלות. לא יהיו תגמולים על כישלון או ניהול כושל".

בינואר 2022, במהלך ביקור בערב הסעודית, קיבל קווארטנג מחברת עראמקו הסעודית טובות הנאה שכללו טיסות פרטיות, לינה במתחם פרטי של החברה, וטאבלט בשווי 300 פאונד<ref></ref>.

במהלך הבחירות לראשות המפלגה השמרנית ב-2022 נטען כי קווארטנג וליז טראס הסכימו ביניהם כי ימונה לשר האוצר אם היא תיבחר לראשות הממשלה, מינוי שאכן יצא לפועל כבר ביומה הראשון של טראס בתפקיד.

=== כשר האוצר (2022) ===
האתגר המרכזי שניצב בפני קווארטנג עם כניסתו לתפקיד היה התמודדות עם העלייה במחירי האנרגיה והאינפלציה שהגיעה לשיא<ref></ref>.

קווארטנג הציג תוכנית להורדת המיסים הגדולה ביותר מזה 50 שנה, בכלל זה קיצוץ במס ההכנסה, במס הבולים על רכישת בתים, וביטול העלאה מתוכננת במיסי חברות. צעד זה נחשב לשינוי דרסטי מהמדיניות הכלכלית של ממשלת בוריס ג'ונסון, שבחרה להעלות מיסים כדי לשלם עבור שירותים ציבוריים<ref></ref>. התכנית התקבלה בחשדנות רבה בשוקי ההון, שהגיבו בנפילה חדה בשער המטבע הבריטי ועלייה חדה בריבית על איגרות החוב של ממשלת בריטניה. התגובה החריפה בשוקי ההון והביקורת הקשה שנמתחה עליו, גרמו לשר האוצר קווארטג לסגת מהתכנית כעבור ימים בודדים, ולהכריז בוועידת המפלגה השמרנית, על ביטול הקיצוץ במס לעשירים<ref></ref><ref></ref>.

פניית הפרסה במדיניות הכלכלית לא הצליחה לייצב את השווקים וגם לא את המתיחות הפוליטית, וב-14 באוקטובר 2022, לאחר שכיהן רק 38 ימים בתפקידו, פיטרה ראשת הממשלה טראס את קווארטג מתפקידו כשר האוצר<ref></ref>. הסערה הפוליטית לא שככה, וב-20 באוקטובר 2022 נאלצה טראס להתפטר בעצמה - ובכך השלימה את הכהונה הקצרה ביותר לראש ממשלה בהיסטוריה של בריטניה.

== חיים אישיים ==
קווארטנג ניהל בעבר מערכת יחסים עם חברת מפלגתו אמבר ראד<ref></ref>.

הוא נשוי לעורכת הדין הרייט אדוארדס מאז דצמבר 2019<ref></ref> ולשניים בת שנולדה ב-15 באוקטובר 2021. קווארטנג התגורר בבייזווטר, ובינואר 2022 רכש בית בגריניץ'.<ref name="Amiable geek" />

==קישורים חיצוניים==
* 

== הערות שוליים ==

קטגוריה:חברי המועצה המלכותית
קטגוריה:חברי הפרלמנט של הממלכה המאוחדת (2019–2024)
קטגוריה:חברי הפרלמנט של הממלכה המאוחדת (2017–2019)
קטגוריה:חברי הפרלמנט של הממלכה המאוחדת (2015–2017)
קטגוריה:בוגרי איטון קולג'
קטגוריה:בוגרי אוניברסיטת הרווארד
קטגוריה:בוגרי טריניטי קולג' (קיימברידג')
קטגוריה:בעלי תואר דוקטור מאוניברסיטת קיימברידג'
קטגוריה:אנגלים ממוצא גנאי
קטגוריה:חברי הפרלמנט של הממלכה המאוחדת (2010–2015)
קטגוריה:שרי האוצר של בריטניה
קטגוריה:בריטים שנולדו ב-1975